SAPD vra hulp ná reddingshond wegraakOlive en konst. Katikati (Foto: Facebook) Die polisie in Mthatha in die Oos-Kaap is op soek na inligting wat hulle kan help in die soektog na Olive, ŉ ligbruin Duitse herdershond met ŉ swart rug en gesig wat sedert Sondag vermis word. Die hond het ŉ halsband van swart leer met ŉ klok om haar nek. Olive het Sondag teen 19:00 in die Mahlubini-omgewing in Sulenkama verdwyn. “Olive het weggeraak nadat sy ’n 55-jarige man gered het wat Vrydag vermis geraak het toe hy in ŉ woud gaan hout haal het. Olive is na bewering deur ander honde gejaag terwyl haar hanteerder, konst. Songezile Katikati, en ander lede van die gemeenskap op pad terug na die voertuig toe gestap het,” het die SAPD op Facebook geskryf. Katikati en Olive werk al sedert 2012 saam. Dié twee het ook die toekenning vir beste reddingshond in die Oos-Kaap in 2014, 2015 en 2016 ontvang. Katikati is uiters ontsteld en emosioneel uitgeput ná Olive se verdwyning. “Olive is my beste vriend. Sy is nederig en kan niemand seermaak nie, want sy is opgelei om mense te red wat verdrink, vermiste mense te vind en om bewyse op misdaadtonele uit te snuffel. Ek pleit by enigiemand wat haar sien om haar nie seer te maak nie, maar eerder veilig te hou en die polisie in kennis te stel,” het Katikati gesê. “Olive het ons nog nooit teleurgestel nie. Wanneer ons vir konst. Katikati en Olive stuur om iemand te gaan red, is ons gerus in die wete dat hulle die vermiste persoon sal vind. Daarom is dit vir ons ontstellende nuus dat sy vermis word. Ons lede is sedertdien op soek na haar,” het brig. Nomawethu Makonza, waarnemende bevelvoerder van die Mthatha-polisiegroepering, gesê. Enigiemand wat Olive teëkom of iets van hom weet, kan konst. Katikati by 083 530 3295 bel. Inligting kan ook by Stop Misdaad by 08600 10111 of Crime Line by 32211 gerapporteer word.